**הצעת מחקר לעבודה שנתית (טיוטה מספר 4)**

**שם התלמיד :** גל ביסטריצר

**נושא העבודה :**

תעסוקת בוגרים עם הפרעת הקשת האוטיסטית - ASD (**Autism Spectrum disorder**) במדינת ישראל : צה"ל כחוליה מרכזית בשילובם במעגל העבודה.

**רקע :**

ASD מוגדר כהפרעה התפתחותית המתבטאת בשני ממדים עיקריים: הממד הראשון קשור לתקשורת חברתית, וכולל קושי בהדדיות חברתית, קשיים בתקשורת וכן קשיי הסתגלות חברתית. הממד השני, קשור להתנהגויות ולתחומי עניין מוגבלים וחזרתיים. ביניהם, התנהגות סטריאוטיפית וחזרתית, קיום טקסים, עיסוק בתחומי עניין מקובעים וצרים וכן הפגנת תגובות חריגות.

עד לפני כעשרים שנה נמדדה שכיחות התופעה כאחת לאלפיים לידות. בשנים האחרונות חלה עלייה חדה, שטרם מוסברת ברמה המדעית, בשכיחותה. בארצות הברית, לדוגמה שכיחות תופעת האוטיזם הינה אחת לשישים ושמונה לידות ובישראל הינה אחת למאה לידות. אם ניקח כמקרה בוחן את שנת 2015 נראה כי היקף הלידות במדינת ישראל היה כ-176,700 תינוקות ומכאן כי ב-2015 נוספו כ- 1760 תינוקות לוקי ASD. בהתבוננות רב שנתית לטווח של חמש עשרה השנים הקרובות נודעות לכך משמעויות לאומיות נרחבות, הקשורות הן לפוטנציאל השתלבותם ככוח עבודה יצרני ותורם למשק הישראלי והן במספר המיועדים לשירות בטחון.

בוגרים עם ASD נזקקים לשירותים של תמיכה בקהילה הנחלקים לשתי קטגוריות עיקריות:

1. בוגרים עם ASD שלהם עיכוב התפתחותי משמעותי - בוגרים אלו, מופנים למסגרות מוסדיות.
2. בוגרים עם ASD בתפקוד גבוה, שניחנים על פי רוב בכישורים יעודים בולטים שאין לבני גילם.

ישנן שתי אפשרויות שיוכלו לסייע לשיפור שילובם כאזרחים יצרניים ותורמים בשוק התעסוקה:

1) שירות צבאי –כיום, כמו כל אזרח במדינה, גם בוגרים עם ASD, מקבלים צו גיוס לצה"ל. חשוב לציין, כי עד אפריל 2008, ניתן פטור גורף משרות צבאי לכלל המאובחנים על הרצף. החל מאפריל 2008, בעקבות שינוי בספר הפרופילים הצה"לי, מיעוט מבין הבוגרים עם ASD שתפקודם גבוה נמצאו כשירים לגיוס בפרופיל 45 שמשמעו שיבוץ ביחידה עורפית. קיימות מספר תכניות שמטרתן להכשיר ולגייס בוגרים עם ASD לצה"ל. תכניות אלו מופעלות על ידי עמותות פרטיות מחוץ לצבא ואינן תכניות מובנות של המדינה או של צה"ל, כפי שמקובל בטיפול באוכלוסיות מיוחדות אחרות. יש לציין כי צה"ל הינו חלוץ ברמה העולמית לשילוב בוגרים עם ASD בשירות הצבאי. בשנה האחרונה החל גם צבא אוסטרליה בתהליך שילוב בוגרים עם ASD בשירות הצבאי.

2) שיבוצם של בוגרים עם ASD בתפקוד גבוהׂ, במרכז תעסוקה לבוגרים בתפקוד גבוה (חלקם בשכר וחלקם לא ). שלב זה יכול להתקיים ללא מימוש שלב השירות הצבאי.

**מטרות העבודה :**

1. בחינת התהליכים הקיימים כיום ברמה הלאומית ומסייעים לשילוב בוגרים עם ASD ככוח תעסוקתי בחברה הישראלית.
2. בחינת הנתח הכלכלי מתקציב המדינה של היקפי העלויות וההשקעה בבוגרים עם ASD.
3. בחינת תהליכים בשירות צבאי :
4. הפקת לקחים עד כאן, מתהליך שילובם הראשוני של חיילים עם ASD בשירות הצבאי תוך בחינת אפשרויות השמה נוספות לשירות צבאי, המותאמות לכישוריהם הייעודיים, כך שתתאפשר קליטה רחבה יותר של בוגרים עם ASD.
5. בחינת יכולת למימוש אחריות הצבא כ"צבא העם", שבמסגרתה נוער בוגר עם ASD יעבור תהליכי מיון, הכשרה וליווי מובנים כחלק מהאחריות הצה"לית בדומה למסגרות המטפלות כיום במיועדים לשירות בטחון במסגרת פרויקט "איתן". זאת, תוך איתור יכולות ייחודיות הגלומות בבוגרים עם ASD ובחינת אופן ניצולן לטובת פעילויות צבאיות.

**שאלות המחקר :**

1. מה נעשה עד כה במסגרות ייעודיות במדינת ישראל (חינוך, תעסוקה, רווחה וביטוח לאומי) משלב הילדות ועד לבגרות כדי להכין ולשלב את הבוגרים עם ASD בשוק התעסוקה, ומה הם הפערים בתהליך?
2. מהן העלויות הכלכליות למדינה בתמיכת בוגרים עם ASDשאינם משולבים בשוק התעסוקה? מהי המשמעות הכלכלית של תהליך הכשרה להעסקת בוגרים עם ASD באמצעות תהליכי הכשרה, ליווי ותמיכה והאם ניתן לצפות לתועלות כלכליות לתל"ג ברמה הלאומית כתוצאה מתהליך זה ?
3. כיצד יכול צה"ל להיערך לניצול מיטבי של הפוטנציאל הגלום בבוגרים עם ASD לתועלת הצבאית? באיזה אופן יוכל להשתלב הצבא ברצף ההכנה, ההכשרה והתעסוקה כחוליה מקשרת בין מערכת החינוך לאזרחות?

**תיחום המחקר :**

המחקר יעסוק רק בשני מעגלים מרכזיים נפרדים, המקיימים ביניהם קשר ישיר ורציף אותו עוברים מרבית הבוגרים תחת חוק גיוס חובה במדינת ישראל והם: הצבא ובחינת אפשרויות התעסוקה בשלב שאחרי השירות הצבאי. מערכת החינוך תוזכר בהקשרה להכנה לשירות. בתוך כך יודגש כי המחקר לא יעסוק בתחומים קריטיים שיושפעו גם הם בהכרח, וצוינו לעיל כגון רווחה, דיור, ועוד (אלא אם כן יזוהה הקשר לסוגיית הביטחון הלאומי במרכיבי השירות הצבאי או המרכיב הכלכלי-חברתי).

**דרך הצגת הרעיונות במחקר :**

1. מבוא - הצגת הנושא.
2. שיטת המחקר.
3. תיאור תופעת ה ASD, תוך עמידה על היקפים, דרגות מדעיות ופילוח אוכלוסיות.
4. תיאור המעורבות של המערכות הלאומיות כיום בשילובם של בוגרים עם ASD בשוק התעסוקה וניתוח הפערים.
5. ניתוח תקציבי והשוואת העלויות למדינה של טיפול בבוגרים עם ASD שאינם משולבים בשוק התעסוקה ושל אלו המועסקים.
6. סיכום מהנעשה בצה"ל עד כה בשילובם של בוגרים עם ASD בשירות הצבאי.
7. המלצות למודל אופטימלי למקסום תרומתם של בוגרים עם ASD בשוק התעסוקה באמצעות השירות הצבאי בהקשרי הכשרה ורכישת מקצוע, תוך בחינת התועלות לצה"ל והתרומות הכלכליות למדינת ישראל.

**חשיבות העבודה :**

ברמה הלאומית הרחבה, נדרש לבחון תוכנית למתן מענה לממדי הגידול בשכיחות הפרעת ה-ASD בישראל בפרט ובעולם בכלל. המענה הנדרש צריך לכלול מענה לאומי רחב ובכללו מרכיבי חינוך, רווחה, דיור, תמיכה במשפחות עם ילדים ונוער עם ASD, תעסוקה ועוד.

השתלבות ממוסדת של בוגרים עם ASD נמצאת בראשית דרכה במדינת ישראל שהינה אחת המדינות היחידות בעולם בה מתקיים גיוס חובה, במסגרתו ניתן לשלב בוגרים בעלי צרכים מיוחדים בכלל ובוגרים עם ASD בפרט. בעבר היו בוגרים עם ASD שגויסו כמתנדבים, אך לא כחלק מתכנית מוסדרת וללא ליווי, מה שהביא לאחוזי הצלחה נמוכים מאד. בשנים האחרונות החלו בוגרים עםASD להשתלב בשירות הצבאי, תוך הכוונתם לעיסוקים צרים, שתואמו ותוכננו בעיקר על ידי עמותות פרטיות ולא בתהליך לאומי רחב הרואה את התועלות לצבא ואת השלב שלאחר השירות הצבאי.

העבודה תנסה להצביע על הבסיס לתוכנית לאומית בהובלה אינטגרטיבית של רשויות מדינת ישראל, הנדרשת כבר בשנים הקרובות למתן מענה למיצוי מיטבי של בוגרים עם ASD .

**יוזם העבודה:** הכותב.

**מנחות לכלל העבודה :**

פרופסור נעמי כץ - ראש מכון המחקר למקצועות הבריאות בקריה האקדמית אונו.

ד"ר עינת גל – מרצה בחוג לריפוי ועיסוק בפקולטה למדע הרווחה והבריאות באוניברסיטת חיפה.

**מנחה למרכיב הכלכלי בתוך העבודה :**

פרופסור אודי ניסן – לשעבר ראש אגף התקציבים באוצר. כיום חוקר ומרצה בכיר באוניברסיטה העברית בירושלים.